Ný könnun Gallups sýnir að aðeins fjórðungur Akureyringar er ánægður með hvernig haldið er um skipulagsmál á Akureyri. Bæjarfulltrúi segir að taka verði niðurstöðurnar alvarlega.
Gallup kannar árlega viðhorf íbúa tuttugu stærstu sveitarfélaga landsins til þjónustu. Samkvæmt niðurstöðum sem birtust á vef Akureyrarbæjar er mikill meirihluti bæjarbúa frekar eða mjög ánægður með sveitarfélagið sem stað til að búa á. Skipulagsmál eru bæjarbúum oft mikið þrætuepli og svo virðist sem Akureyringar séu ósáttir við hvernig haldið er á málum. Aðeins 25 prósent svarenda sögðust vera frekar eða mjög ánægðir með skipulagsmál í bænum.. Hilda Jana Gísladóttir, bæjarfulltrúi Samfylkingarinnar, segir að gera þurfi betur.
Almennt eru niðurstöðurnar bara þokkalegar, það er samt vísbending um að ánægja bæjarbúa sé að minnka í nokkrum málaflokkum og ég held það sé alveg ástæða til að skoða það alvarlega hvernig á því stendur og hvað getum við gert og hvernig við getum gert betur.
-Nú kemur fram að aðeins fjórðungur er ánægður með skipulagsmál í bænum, hvað finnst þér um það?-
Það á náttúrlega ekkert að vera ásættanlegt. Það hafa verið umdeild mál í skipulagsmálum og umdeild vinnubrögð í skipulagsmálum og þar eigum við taka alvarlega og gera betur.
Auk skipulagsmála hefur óánægja með þjónustu bæjarins við barnafjölskyldur ekki verið meiri síðan 2017. Þá eykst óánægja með aðstöðu til íþróttaiðkunar og hefur aldrei mælst meiri.
-Kom þetta á óvart, þessi óánægja?-
Nei í sjálfu sér ekki með skipulagsmálin.

Fjórðungur Akureyringa er ánægður með skipulagsmál í bænum samkvæmt nýrri könnun. Bæjarfulltrúi segir að taka verði niðurstöðurnar alvarlega.